Vat hulle, Dawie (Jacobs), vat hulle laag! | Netwerk24
Deur Izak Smalman, Bailliepark, Potchefstroom 08 April 2021 05:00
Beste Dawie Jacobs,
Ek mis nooit 'n brief van jou in Beeld nie en het lekker aan jou jongste brief, "Verandering vra burgerlike golf", gelees.
Jy het voorheen belowe om nie leedvermakerig te wees sodra Donald Trump van die VSA sy ry gekry het nie. Ek gaan ook nie leedvermakerig wees omdat jy uiteindelik besef wat jou (eens?) geliefde ANC aan hierdie land gedoen het nie. Om soos jy te beweer dat die ANC en Jacob Zuma verantwoordelik is vir 'n verswakte staat, is soos die Engelsman sê, 'n "understatement". Ons het rommelstatus bereik.
Ek sien jy is nou weer besig met koalisiepolitiek. In die algemene verkiesing in 2019 het jy mense aangeraai om in sekere gebiede vir die ANC te stem en in ander gebiede vir die DA. Ek het jou in my geestesoog gesien met die ANC se pet op die kop en die DA se serp om die nek. Jou idee van koalisie is sekerlik goed, maar met die ANC of die EFF? Ons het ook ander gerespekteerde politieke partye, soos die VF Plus, asook die IVP, om maar enkeles te noem. Weet jy, Dawie, 'n politieke party wat veg vir taalregte, kultuur, moedertaalonderrig en die voortbestaan van minderheidsgroepe, wit mense ingesluit, is nie om daardie redes 'n verregse of gewoon regse party nie.
Ek haal my hoed vir jou af omdat jy jou gewig ingooi by die veldtog teen korrupsie en die behoud van die oppergesag van die Grondwet en stem saam dat veldtog 337 tydig en van groot waarde is. Ek is dankbaar dat Trump nie meer jou energie tap nie.
Ek sien jy swyg wel oor pres. Cyril Ramaphosa se witvoetsoekery by Jacob Zuma­, wat die Grondwet asook die konstitusionele hof se gesag onder sy voete vertrap soos wat hy met ons land gedoen het. Nee, man, dit kan nie so aangaan nie.